44-årig anholdt for to indbrud på apotek i Hjørring

En indbrudstyv blev taget på fersk gerning, da han i nat brød ind på Løveapoteket i Østergade i Hjørring. Klokken 01.45 knuste tyven en rude i en kælderdør, hvorefter han stjal forskellige medikamenter. Han var åbenbart ikke tilfreds med udbyttet, hvorfor han to timer senere vendte tilbage for endnu en gang, at bryde ind på apoteket gennem den nu afdækkede rude. - Men denne gang lykkedes det politiet at anholde "pille-tyven", mens han havde gang i sit forehavende, oplyser vagtchef Per Vagn Nielsen fra Nordjyllands Politi til TV2/NORD. Den 44-årige mand bliver muligvis fremstillet i grundlovsforhør i løbet af mandagen.